b'\n_START_ARTICLE_\nSpirgai\n_START_PARAGRAPH_\nSpirgai\xc2\xa0\xe2\x80\x93 stipriai apkepti nedideli la\xc5\xa1ini\xc5\xb3 ar taukin\xc4\x97s gabal\xc4\x97liai. Kepimo metu didel\xc4\x97 tauk\xc5\xb3 dalis i\xc5\xa1silydo, tad spirgai, palyginus su pradiniu gabal\xc4\x97liu, yra ma\xc5\xbeesnio t\xc5\xabrio ir ma\xc5\xbeiau rieb\xc5\xabs._NEWLINE_Kiaulienos spirgai populiar\xc5\xabs beveik visoje Centrin\xc4\x97je ir Ryt\xc5\xb3 Europoje. Jie yra klasikinis komponentas arba ir atskiras patiekalas amerikos pietuose (fried fatback, cracklins)._NEWLINE_Valgomi bei vertinami ir kitokie spirgai. Spirginant \xc5\xbe\xc4\x85s\xc5\xb3 riebalin\xc4\xaf audin\xc4\xaf i\xc5\xa1siskiria \xc5\xbe\xc4\x85s\xc5\xb3 taukai, vadinamieji \xc5\xbe\xc4\x85staukiai, o lieka \xc5\xbe\xc4\x85siniai spirgai. Tiek spirgai, tiek \xc5\xbe\xc4\x85staukiai naudojami gaminant kitus patiekalus arba valgomi kaip atskiri patiekalai, tepant juos ant juodos duonos pas\xc5\xabd\xc5\xbeius druska. Jautienos la\xc5\xa1iniai maistui n\xc4\x97ra tinkami. JAV jautienos riebal\xc5\xb3 atliekos perdirbamos \xc4\xaf kur\xc4\x85._NEWLINE_Spirgai skaninami svog\xc5\xabnais, \xc4\x8desnakais, pipirais._NEWLINE_Spirgai valgomi kaip atskiras patiekalas su kokiu nors garnyru, bet da\xc5\xbeniausiai patiekiami kaip pagardas ar pada\xc5\xbeas \xc4\xafvairiems patiekalams. Lietuvoje populiaru spirgais u\xc5\xbepilti bulvi\xc5\xb3 plok\xc5\xa1tain\xc4\xaf (kugel\xc4\xaf), did\xc5\xbekukulius (cepelinus), v\xc4\x97darus, bulvinius blynus. Su spirgais kepama kiau\xc5\xa1inien\xc4\x97, blynai, bulv\xc4\x97s ir kitos dar\xc5\xbeov\xc4\x97s.'